和懶散贈葫公
作者：郭祥正
朝代：宋

paragraphs: 葫公家在東園隅，世族蕃衍今仍孤。
平生嗜酒少知者，請說懶散提攜初。
杖頭世界迷日月，豁然心地無榛蕪。
人人未飲公輒醉，坐卧只與樽罍俱。
章華開口洩上旨，毛穎秃髮非中書。
貪官雖得後乃辱，智慮可惜于身疏。
豈如葫公泛滄海，不用鼓枻并乘桴。
蓬萊頂上受玉液，酣酣至樂忘榮枯。
劫火任滅公未醒，不復願進承明廬。
承明侍宴盡金玉，君豈有意來相呼。